Локхийд Мартин

Lockheed Martin Corporation е американска военно-промишлена корпорация, специализирана в областите на самолетостроенето, авиакосмическата техника, корабостроенето, автоматизацията на пощенските служби и летищната логистика. Създадена е през 1995 г. в резултат на сливането на корпорациите Lockheed и Martin Marietta. Седалището ѝ се намира в град Бетезда, САЩ. Компанията от дълго време е най-големият в света разработчик и производител на оръжие и военна техника (от стрелково оръжие и бронетехника до спътникови системи, междуконтинентални ракети и надводни кораби) по обем на сключените договори със структури на федералното правителство на САЩ. По размер на приходите през 2022 г. Lockheed Martin заема 55-то място сред най-големите компании в САЩ (списък Fortune 500). В списъка Forbes Global 2000 на най-големите публични компании в света за 2022 г. Lockheed Martin заема 172-ро място. По обем на продажбите на военна продукция (която съставлява 96% от приходите) компанията заема първото място в света през 2021 г. От март 2021 г. постът на президент, председател на борда на директорите и главен изпълнителен директор (CEO) на корпорацията се заема от Джеймс Д. Тайклет. История Краят на студената война води до значително намаляване на военните поръчки както в САЩ, така и в други страни. За да се намалят разходите, сред компаниите от военно-промишления комплекс се извършва серия от сливания и поглъщания. Сливането на компаниите Lockheed и Martin Marietta е обявено през 1994 г., а окончателно то е оформено през март 1995 г. Lockheed Martin става най-големият производител на оръжие в света, като корпорацията се състои от 4 подразделения: космически и стратегически ракети, аеронавтика, електроника и информационни технологии. Към момента на сливането в корпорацията работят 170 хиляди души, но към средата на 1995 г. броят на персонала е намален до 130 хиляди. През април 1996 г. е закупено подразделението за военна електроника на Loral Corporation (за 9,1 млрд. щ.д.). През 2001 г. корпорацията сключва голям договор за разработване на многофункционален изтребител бомбардировач от пето поколение – F-35, чийто първи полет се състои през декември 2006 г. В същото време отделът за информационни технологии също участва в големи проекти, по-специално разработва системи за обработка на информация за пощенската служба на САЩ, големи корпорации (като Nike), за провеждане на преброяване на населението в САЩ през 2000 г. и във Великобритания през 2001 г., за Администрацията за социално осигуряване на САЩ и Националния архив на САЩ. През 2001 г. за 2,1 млрд. долара е закупена корпорацията Comsat, участвала в създаването на системите Intelsat и INMARSAT. През 2006 г. с НАСА е сключен договор за разработване на космическия апарат „Орион“, в работата по него участва и германската компания Airbus Defence and Space. Според данни от 2011 и 2013 г., корпорацията Lockheed Martin е най-голямото предприятие в областта на военно-промишлените комплекси в света. През ноември 2015 г. е финализирана сделката за закупуването на производителя на хеликоптери Sikorsky Aircraft от United Technologies; стойността на сделката възлиза на 9 млрд. долара. През 2016 г. подразделението за информационни технологии Lockheed Martin IS&GS е продадено на Leidos Holdings, Inc. През май 2019 г. Lockheed Martin влиза в списъка на компаниите, избрани от НАСА за разработване и производство на прототипи на космически апарати за кацане на Луната в рамките на новата американска лунна програма „Артемида“. През 2025 г. Lockheed Martin обяви „началото на нова ера на свръхзвуковите полети“. През 2019 г., съвместно с НАСА, компанията започва разработката на свръхзвуковия самолет X-59, чието сглобяване приключва през 2021 г. Моделът е разработен с цел демонстриране на технологията за свръхзвуков полет и е официално представен през януари 2024 г. Първият тестов полет е проведен успешно в Калифорния през октомври 2025 г. Собственици и ръководство Акциите на корпорацията се търгуват на Нюйоркската фондова борса, като над 75% от акциите принадлежат на институционални инвеститори, най-големите от които към декември 2022 г. са State Street Corporation (14,7%), Vanguard Group (8,7%), BlackRock (6,6%), Capital World Investores (4,7%). Джеймс Тайклет (James D. Taiclet) е председател на съвета на директорите (от март 2021 г.), президент и главен изпълнителен директор (от юни 2020 г.). Преди това е бил начело на American Tower Corporation (от 2004 до 2020 г.). Дейност Поръчките на правителството на САЩ през 2021 г. дават 71 % от приходите на корпорацията (които възлизат на 67 млрд. долара), включително 62 % от Министерството на отбраната, а останалите 28 % са продажби на военна продукция в други страни чрез правителството на САЩ; само 1% от приходите са от търговска продукция. Основните производствени мощности са разположени в щатите Калифорния, Джорджия, Южна Каролина, Тексас, Арканзас, Флорида, Кентъки, Кънектикът, Ню Джърси, Ню Йорк, Вирджиния, Алабама, Колорадо, Пенсилвания, а също и в Полша (Мелец, PZL Mielec). Подразделения към 2021 г.: Аеронавтика – проектиране, производство и обслужване на военни самолети (F-35 Lightning II Joint Strike Fighter, C-130 Hercules, F-16 Fighting Falcon, F-22 Raptor); 40% от приходите, в това число 27% от F-35. Ракети и системи за уравление на огъня – производство на ракетни комплекси, ракети (включително хиперзвукови), системи за насочване; 17 % от приходите. Хеликоптери и разузнаване – хеликоптери Sikorsky, техническо и програмно оборудване за получаване на разузнавателни данни и киберсигурност; 25 % от приходите. Космически програми – производство на спътници, ракети-носители Атлас, балистични ракети за подводници (Trident II), модернизация на GPS, космически кораб Орион, хиперзвукови оръжия, разработка на иновативни ракетни двигатели; 18% от приходите. Съвместни предприятия International Launch Services (с ДКНПЦ „Хруничев“, РКК „Енергия“) MEADS International (с EADS и MBDA) Space Imaging (46 %) United Launch Alliance (с Boeing) United Space Alliance (с Boeing) Kelly Aviation Center (с GE и Rolls-Royce Holdings) Protector USV (с RAFAEL Armament Development Authority и BAE Systems) – безпилотни плавателни средства Defense Support Services (DS2) (с Day & Zimmermann) MLS Corporation (с Mitsubishi Electric Corporation, SAMPA Kogyo K.K. и Mitsubishi Corporation) – обслужване на морските японски сили за самоотбрана Lockheed Sanders (с Sanders Associates, Inc.) – електроника, радиолокационни средства Други предприятия LMC Properties Lockheed Martin Aircraft Argentina SA (бивша Fabrica Militar de Aviones) Lockheed Martin Enterprise Business Services Lockheed Martin Finance Corporation Lockheed Martin U.K. Игри Разработчик е на авиационния симулатор Prepar3D. Литература Francillon, René J. Lockheed Aircraft since 1913, Annapolis, Md.: Naval Institute Press, 1987. – 566 p. ISBN 0-87021-897-2. William D. Hartung. Prophets of War: Lockheed Martin and the Making of the Military-Industrial Complex. Nation Books, 2010. ISBN 9781568584201. Източници Външни препратки Официален сайт на компанията Patents owned by Lockheed Martin // US Patent & Trademark Office. Архивиран от оригинала на 9 май 2017. Посетен на 17 декември 2025.